
Πειραιάς, 27-6-2014
Α Ν Α Κ Ο Ι Ν Ω Σ Η
Στις 26-6-2014,  ημέρα Πέμπτη,  πραγματοποιήθηκε συνάντηση του Διοικητικού Συμβουλίου του Ιατρικού Συλλόγου Πειραιά με τον Υπουργό Υγείας & Κ.Α.  Κο Μάκη Βορίδη.  Στη συνάντηση παρευρέθησαν και μέλη των Ενώσεων των Εργαστηριακών Ιατρών.

Επισυνάπτουμε την ατζέντα της συζήτησης με τον Υπουργό.

Από την πλευρά μας τέθηκαν και αναλύθηκαν όλα τα θέματα που περιλαμβάνονται στην ατζέντα.  

· Επίσης αναλύθηκε στον Υπουργό το θέμα του κανένα φάρμακο χωρίς ιατρική συνταγή,  ως ουσιαστικό θέμα για την προστασία των οικονομικών της Υγείας,  αλλά και της Δημόσιας Υγείας.

· Ζητήθηκε αύξηση του αριθμού των μονίμων θέσεων του Ιατρικού προσωπικού στο χώρο της Υγείας γενικά,  αλλά και ειδικά σε Νοσοκομεία,  ΠΕΔΥ,  συμβάσεις με ιδιώτες Ιατρούς  (παλαιούς και νέους)

· Συζητήθηκε το θέμα των κλήσεων για απολογία και επιβολή ποινών διακοπής συνταγογράφησης σε Ιατρούς που έγραψαν φάρμακα εκτός ειδικότητας σε ασθενείς τους.  Ζητήσαμε ο ΕΟΠΥΥ να είναι ιδιαίτερα προσεκτικός σε τέτοιες περιπτώσεις και να συνεργάζεται με τους Ιατρικούς Συλλόγους,  διότι ο Ιατρός καλείται να θεραπεύσει τον ασθενή και πρέπει να προστατεύεται και όχι να τιμωρείται

Αφού εκθέσαμε τις θέσεις μας,  του δηλώσαμε ότι ο Ιατρικός Κόσμος έχει ταλαιπωρηθεί και συνεχίζει να ταλαιπωρείται για μεγάλο χρονικό διάστημα και ότι η επίλυση των οξέων προβλημάτων στο χώρο της Υγείας πρέπει να είναι σύντομη και ουσιαστική.

Ο Υπουργός αφού άκουσε τις θέσεις μας,  δήλωσε ότι πολλά εκ των θεμάτων είναι οικονομικής φύσεως και στην παρούσα κατάσταση χρειάζεται να συζητήσει για ανεύρεση οικονομικών πόρων. 

Επί των διαφόρων θεμάτων τοποθετήθηκε ως εξής :

· Δεσμεύτηκε ότι οι Ιατροί που έχουν επιστρέψει με Ασφαλιστικά Μέτρα  και εργάζονται στο ΠΕΔΥ θα πληρωθούν.  Επίσης αν βγει αρνητική απόφαση από την Δικαιοσύνη,  θα τους δοθεί ξανά το δικαίωμα επιλογής

· Μελετά σοβαρά το ενδεχόμενο πολυετών συμβάσεων για όσους Ιατρούς αποχώρησαν από το ΠΕΔΥ,  διατηρώντας το ιδιωτικό τους ιατρείο

· Στάθηκε ιδιαίτερα στο θέμα των κεντρικών προδιαγραφών-κοστολογήσεων-διαγωνισμών-προμηθειών των Νοσοκομείων

· Μελετά το θέμα των Οργανισμών των Νοσοκομείων

· Για τις ληξιπρόθεσμες οφειλές έως το τέλος του 2011 δήλωσε ότι θα εξοφληθούν όλες.  Για τις υπόλοιπες,  επειδή καθυστερεί η διαδικασία του ελέγχου, σκέπτεται να προτείνει νέο τρόπο αποζημίωσης για επιτάχυνση της διαδικασίας πληρωμής

Όσον αφορά τα τρέχοντα θέματα των Εργαστηριακών Ιατρών:

· Μας διαβεβαίωσε ότι σύντομα θα εκδώσει Υπουργική Απόφαση που θα ρυθμίζει το εξατομικευμένο όριο (είδος πλαφόν)  ανά πάροχο και ανά περιφέρεια,  πέραν του οποίου θα ισχύει το ατομικό claw back,  όπως είχαμε καταλήξει στις διαβουλεύσεις με την προηγούμενη Ηγεσία του Υπουργείου Υγείας

· Η εγκύκλιος του Υπ. Οικονομικών που θα ρυθμίζει τα φορολογικά,  όσον αφορά το claw back του 2013 είναι έτοιμη και θα ισχύσει σύντομα

· Για τις ληξιπρόθεσμες οφειλές μέχρι και το 2011 είπε ότι τα χρήματα υπάρχουν,  αλλά κολλάνε σε γραφειοκρατικά εμπόδια,  για το άμεσο ξεμπλοκάρισμα των οποίων προτίθεται να προχωρήσει μία «νομική τροποποίηση»  που θα άρει τα προβλήματα

Η ΠΡΟΕΔΡΟΣ                                                                                           Ο ΓΕΝ. ΓΡΑΜΜΑΤΕΑΣ

